Politiet ransagede to adresser i forbindelse med sagen og endte med at finde de to stjålne designerlamper i Tårs.

Sidste weekend fik en nordjysk borger en ubehagelig overraskelse i sit hjem, da han fik stjålet to designerlamper - de såkaldte PH-lamper. Torsdag genkendte borgeren sine to lamper på en salgsannonce på Facebook, hvilket fik personen til at kontakte Nordjyllands Politi. - Vi tog derfor ud til ham, som borgeren havde genkendt, på en adresse i Aalborg. Her ransagede vi og anholdt manden (personen bag salgsannoncen, red.), forklarer Jess Falberg, der er vagtchef hos Nordjyllands Politi, til TV2 Nord. Politiet oplyser, at efterforskningen ledte dem videre til endnu en adresse - denne gang i Tårs. - Her ransagede vi også, hvor vi så fandt de to PH-lamper, siger vagtchefen til TV2 Nord. Den sidste person blev også anholdt, og begge har siden da opholdt sig i detentionen på politigården i Aalborg, hvor de afventer, om de skal fremstilles i grundlovsforhør. Ifølge Nordjyllands Politi er begge personer i forvejen kendt af politiet for lignende kriminalitet. Politiet fortsætter nu sit efterforskningsarbejde for at se, om der ligger andre lignende sager.